CELEX: 32020D2059
Language: et
Date: 2020-12-07 00:00:00
Title: Nõukogu otsus (EL) 2020/2059, 7. detsember 2020, Euroopa Liidu nimel võetava seisukoha kohta ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepingu alusel moodustatud kaubanduskomitees seoses II protokolli („Päritolustaatusega toodete“ mõiste ja halduskoostöö meetodite kohta) teatavate sätete muutmisega

15.12.2020   
               
               
                  ET
               
               
                  Euroopa Liidu Teataja
               
               
                  L 424/21
               
            
         NÕUKOGU OTSUS (EL) 2020/2059,
         7. detsember 2020,
         Euroopa Liidu nimel võetava seisukoha kohta ühelt poolt Euroopa Ühenduse ja teiselt poolt Vaikse ookeani piirkonna riikide vahelise majanduspartnerluse vahelepingu alusel moodustatud kaubanduskomitees seoses II protokolli („Päritolustaatusega toodete“ mõiste ja halduskoostöö meetodite kohta) teatavate sätete muutmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Ühelt poolt Euroopa Ühenduse ja teiselt poolt Vaikse ookeani piirkonna riikide vahelise 30. juulil 2009 alla kirjutatud majanduspartnerluse vahelepinguga (1) (edaspidi „leping“) loodi majanduspartnerluslepingu raamistik. Paapua Uus-Guinea Iseseisvusriik on lepingut ajutiselt kohaldanud alates 20. detsembrist 2009 ja Fidži Vabariik alates 28. juulist 2014. Pärast lepinguga ühinemist on ka Samoa Iseseisvusriik seda ajutiselt kohaldanud alates 31. detsembrist 2018 ja Saalomoni Saared alates 17. maist 2020.
                  
               
                     (2)
                  
                  
                     Lepingu artikli 68 ning II protokolli („Päritolustaatusega toodete“ mõiste ja halduskoostöö meetodite kohta) (edaspidi „II protokoll“) artikli 41 kohaselt võib lepingu alusel moodustatud kaubanduskomitee (edaspidi „ELi ja Vaikse ookeani piirkonna kaubanduskomitee“) otsustada muuta II protokolli sätteid.
                  
               
                     (3)
                  
                  
                     ELi ja Vaikse ookeani piirkonna kaubanduskomitee peab oma kaheksandal koosolekul võtma vastu otsuse, millega muudetakse II protokolli teatavaid sätteid.
                  
               
                     (4)
                  
                  
                     On asjakohane määrata kindlaks liidu nimel ELi ja Vaikse ookeani piirkonna kaubanduskomitees võetav seisukoht, kuna kavandatav otsus on liidule siduv.
                  
               
                     (5)
                  
                  
                     II protokolli teatavaid sätteid on vaja muuta, et kajastada päritolureeglite viimaseid arengusuundi, näha ette paindlikumad ja lihtsamad päritolureeglid, mis hõlbustavad ettevõtjate kaubavahetust, ning optimeerida sooduskohtlemise kasutamist.
                  
               
                     (6)
                  
                  
                     II protokolli II lisas sisalduvate teatud toodete rubriike ja kirjeldusi on vaja muuta, et viia need vastavusse harmoneeritud süsteemi nomenklatuuri uuendustega, mille Maailma Tolliorganisatsioon tegi 2012. ja 2017. aasta versioonis, ning säilitada kooskõla tootekirjelduste ja HSi klassifikatsiooniga.
                  
               
                     (7)
                  
                  
                     Horvaatia Vabariigi Euroopa Liiduga ühinemise leping allkirjastati 9. detsembril 2011 ning see jõustus 1. juulil 2013. Lepingut kohaldatakse ühelt poolt nende territooriumide suhtes, kus kohaldatakse Euroopa Liidu toimimise lepingut selles sätestatud tingimustel, ja teiselt poolt lepingule alla kirjutanud Vaikse ookeani piirkonna riikide territooriumide suhtes. II protokolli IV lisa tuleks seetõttu muuta, et lisada sellesse arvedeklaratsiooni horvaadikeelne versioon.
                  
               
                     (8)
                  
                  
                     II protokolli VIII lisas on loetletud liidu ülemeremaad ja -territooriumid. II protokolli kohaldamisel tähendavad „ülemeremaad ja -territooriumid“ Euroopa Ühenduse asutamislepingu neljandas osas osutatud maid ja territooriume. II protokolli VIII lisa loendit tuleks ajakohastada, et võtta arvesse teatavate ülemeremaade ja -territooriumide hiljutist staatuse muutust.
                  
               
                     (9)
                  
                  
                     Kuna Samoa Iseseisvusriik ja Saalomoni Saared ühinesid lepinguga, tuleks mõlemad riigid II protokolli X lisas sätestatud loetelu „muud AKV riigid“ alt välja jätta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel ELi ja Vaikse ookeani piirkonna kaubanduskomitee kaheksandal koosolekul, põhineb ELi ja Vaikse ookeani piirkonna kaubanduskomitee otsuse eelnõul (2).
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 7. detsember 2020
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 272, 16.10.2009, lk 2.
         
            (2)  Vt dokument ST 10899/20 veebilehel http://register.consilium.europa.eu.